**Попова Аэлита Михайловна,**

**Нам улууһун Н.С.Охлопков аатынан гимназиятын**

**саха тылын уонна литературатын учуутала**

**Айгыр –силик айыл5абытын харыстыа5ыҥ!**

Уус-уран дьүһүйүү сценарийа.

Оонньуур дьоно:

 Мэнигийээн – Мэникчээн

Учуутал

Сибэкки

Бастакы оҕо

Иккис оҕо

Үһүс оҕо

Төрдүс оҕо

Ньургуһун

Хатыҥ

Аан Алахчын Хотун

Чуораан чугдаарар. Оҕолор кылааска киирэн үөрэнэ олороллор.

**1кы автор.**

Уруок барар, уу-чуумпу

 Бэһис кылаас үөрэнэр,

Умсугуйа истэллэр

Учуутал тылын оҕолор.

Айылҕа ураты эйгэтин

Билэ сатыы чинчийэллэр,

Айылҕа кэрэтин, дьиктитин

Харыстыырга үөрэнэллэр.

**Учуутал.**

1. Аан дойду 6 миллиард киһитин ахсын сылга 1тонна бөх-сыыс тиксэр. Өскөтүн сылга мунньуллубут бөҕү биир сиргэ чөмөхтүүр буоллар, Европа хайата Эльбрус саҕа үрдүктээх бөх күнү-ыйы күлүктээн үүнэн тахсыа этэ.

1. Сиргэ бырахпыт кумаа5ы 2 сылтан ордук, кэнсиэрбэ бааҥката, пластмасса – 30-тан ордук, полиэтилен мөһөөччүк 200 сылтан ордук, өстүөкүлэ – 1000 сылтан ордук сири киртитэр.

**1кы автор**

Арай Мэник – Мэникчээн –

Кырачаан Филипчээн

Учууталын истибэт,

Айылҕаны харыстыыр туһунан

Толкуйдуу да барбат.

**2с автор**

Турбута Лена кырдалыгар

Күөхчээн сибэкки үүнэ,

Сарсыардааҥҥы халлаан сандалыгар,

Киэһээҥҥи сөрүүҥҥэ сууна.

**Сибэкки**

 Мин тааска үүммүт сибэккибин,

Мин дьылҕам тыйыс, дьулаан.

Нарын-намчы бэйэккэбин

Муҥнаабыта куйаас, кураан.

Ол эрээри олох тардар

Сүдү күүһэ кыайбыта:

Айыы сирин халлааныгар

Аалай төбөм быкпыта.

Мин тааска үүммүт сибэккибин,

Мин дьылҕам тыйыс, дьулаан,

Ол эрэн миэхэ баар

Эрчим эбэр улуу тулуур.

**2 автор**

Биирдэ бу сибэккини булбута,

 Мэнигийээн –Мэникчээн-

Кырачаан Филипчээн,

Оо, туура тардан ылаары

Илиитин ууммута уолчаан.

Онно сибэкки аргыый өстө

Халлаанныын сырдыгыныын,

Куттаммыттыы кини ахта

Хочотун нарын сытыныын.

**1 оҕо Мэнигийээҥҥэ туһаайан.**

Сибэккини үргээмэ, тохтоо,

Сэрэнэн илиигинэн бигээ.

Көрөҕүөн килбиктик нухарыйан,

Кэрэтик мичээрдээн ыларын.

Силиһин алдьатыма, сэрэн,

Сылтан сылга үүннүн.

Сибэкки олус дьикти айымньы,

Сибэккини үргээмэ, кэбис.

**1 автор**

Биирдэ Мэнигийээн – Мэникчээн-

Кырачаан Филипчээн

Тыаҕа дьаарбайа таҕыста,

Моҕотойу сырыста,

Илби түһэн арахта,

 Чыычаах уйатын көрөн

Ойуоккалаата, ыһыытаата.

**2 оҕо Мэнигийээҥҥэ туһаайан**

 Тыытыма чыычаах уйатын!

Чыычаах көтөн, чырыптаан,

Кэлэр манна сыл ахсын,

Тумсутунан нарылаан

Туттар дьоҕус уйатын.

Оонньуу сылдьан мэниктээн,

Уолчаан, маны тыытыма,

Дьоҕус ыалыҥ кэскиллээх

Дьолун тоҕо тардыма.

Күндү көмүс уйатын

Көҥүл көрдүн-иһиттин,

Үгүс кэрэ ыччатын

Үрүҥ күҥҥэ көтүттүн!

**Ньургуһун.**

 Халдьаайы сыырыгар,

Харалдьык сыыһыгар

Кэрэ саас киэргэлэ –

Ньургуһун сибэкки

Турабын нуоҕайан,

Нарыннык нусхайан.

Нарыммын көрүмэҥ,

Намчыбын көрүмэҥ,

Тоҥ буору тобулан,

Кырдалга үүнэбин.

**3 оҕо Мэнигийээҥҥэ туһаайан**

 Ньургуһуну харыстаа,

Ньургуһуну эн таптаа!

Ньургуһуну үргээмэ,

Ньургуһуну үктээмэ!

Сыһыы кырдал сиринэн

Сырсан, дайан иһэннэр

Тугу эрэ сипсиһэн

Тохтоон, туора түспүттэр.

Төбөлөрүн нуоҕатан

Тураллара кэрэтин.

Талба, истиҥ тапталтан

Талбаарбыттар дии ити!

Ньургуһуннар эриэккэстэр,

Элэккэйдэр, сырдыктар.

Ньургуһуну харыстаа,

Ньургуһуну эн таптаа!

**Хатыҥ**

Ырыаҕа ылламмыт,

Хоһооҥҥо холбоммут

Маҥанчаан хатыҥмын.

Оргууй-оргууйдук

Суугунуубун,

Намылхай лабаанан

Далбаатыыбын!

Үп-үрүҥ туоспуттан

Үүт-сүөгэй кэлэр,

Сэбирдэх аайыттан

Күөх былаат үүнэр.

1. **о5о Мэнигийээҥҥэ туһаайан**

Хагдарыйбыт кэмигэр

Хатыҥ маһы хамсатыма,

Хаары ыраас эрдэҕинэ

Халтай кэһэн киртитимэ.

Мичээринэн мичилийэн

Араҥаччылаа үтүөнү,

Мэлдьи күннүү чэмэлийэ

Аһын, таптаа кэрэни!

 *Дойду иччитэ Аан Алахчын Хотун тахсан кэлэр. Оҕолор тула тураллар.*

**Аан Алахчын Хотун.**

Орто туруу дойду

Уруйдаах уорҕатыгар

Олохсуйан үөскээбит,

Көхсүттэн тэһииннээх,

Көмүскэстээх санаалаах,

Күн өркөн дьонноро,

Урааҥхай саха удьуордара!

Саҥарар саҥам саргытын

Истэ сэргээн олоруҥ.

Эҥсилгэннээх сүүрүктээх

Өлүөнэ эбэ хотуҥҥут

Ыраас уутун харыстааҥ,

Айгыр- силик айылҕаҕыт

Отун-маһын алдьатымаҥ!

Үгэскитин үөрэтиҥ,

Үөрүйэхтэ ылыныҥ!

Алгыс тылым ахтылла сылдьар

Аналлаах буоллун,

Кэс тылым кэпсэлгэ киирэр

Кэскиллээх буоллун!

Уруй-айхал!

Айхал-мичил!

**1 автор**

Аан Алахчын тылларын

Үйэ-саас тухары өйдүү сылдьыахха,

Өбүгэбит үтүө үгэһин

Салгыыр кэнчээри ыччат буолуохха!

**Мэнигийээн - Мэникчээн**

 Күөх далбар айылҕа

Күндүтүн таптыахха,

Аар тыаҕа, тайҕаҕа

Аһыныык буолуохха!

Чыычаахтар үөрдүннэр,

Тииҥчээннэр сүүрдүннэр,

Солколоох мутукча

Суугунуу тур тыалга!

Туттуллубут литература

1. Бүөтүр Тобуруокап. Мэнигийээн мэникчээн.
2. Бүөтүр Тобуруокап. Хатыҥ
3. Мария Обутова- Эверстова. Ньургуһун.
4. А.Николаев. Тыытыма чыычаах уйатын